Hefurðu leitt hugann að því að leið þín um lífið er einstök . Enginn annar fetar í nákvæmlega sömu fótspor og því getur enginn sett sig fullkomlega í þín spor . Við göngum stundum í gegnum svipaða lífsreynslu en hvernig við upplifum hana er háð erfðum og umhverfi , sem mótar hvert og eitt okkar . Því erum við misvel í stakk búin til að takast á við áföll og lífsins verkefni sem verða á vegi okkar . Auk þess bætist við að lifa á tímum þar sem fullkomnun er gjarnan gert hátt undir höfði og lítið svigrúm gefið fyrir mistök . Við erum fljót að fordæma - okkur sjálf og aðra . Varðhundar eru víða í viðbragðsstöðu eftir tækifærum til að hakka aðra í sig . Það þarf mismikið til að við brotnum niður . Þegar líkami eða sál er í molum skiptir máli að koma brotunum saman . Japanir eru með fallegt hugtak sem kallast kintsugi sem þýðir að bæta með gulli . Ef postulínsskál brotnar þá fleygja þeir henni ekki heldur gera við hana með lakki og gullpúðri . Umhyggjan og lagfæringin gerir hana fallegri og eftirsóknarverðari - enda er hún nú komin með sögu . Hún verður einstök . Hægt er að heimfæra líf okkar á kintsugi , sem minnir okkur á að bjóða ófullkomnun velkomna . Það er í lagi að finna til og vera auðsæranlegur . Að syrgja og upplifa höfnun . Það er í lagi að mistakast , bera ör eða annað mark sem lífið hefur veitt okkur . Svo má segja að lífsreynsla setji mark sitt á hörundið . Það gerir okkur samt ekki síðri - heldur einstök . Hvert mark er tákn í sögu þinni sem gerir þig að þeirri manneskju sem þú ert í dag . Sagan verður ekki tekin í burtu en við getum nýtt hana til að auðga líf okkar . Með hverri sögu og broti lærum við eitthvað nýtt sem við getum notað til að styrkja okkur . Vefðu örmum utan um brot liðinna tíma - og sjáðu gildi þeirra . Hvað hafa þau kennt þér ? Kintsugi minnir okkur á að með umhyggju er hægt að hlúa að okkar eigin brotum og fegra þau . Og umfram allt , gakktu með þá visku að þín brot eru einstök , ólík öllum öðrum . Það eru bættu brotin sem gera þig að gulli !